b'\n_START_ARTICLE_\nLevis (Suomija)\n_START_SECTION_\nGeografija\n_START_PARAGRAPH_\nLevyje n\xc4\x97ra auk\xc5\xa1t\xc5\xb3 kaln\xc5\xb3, o tik ma\xc5\xbedaug pus\xc4\x97s kilometro auk\xc5\xa1\xc4\x8dio kalvos. Be to, \xc4\x8dia b\xc5\xabdinga poliarin\xc4\x97 naktis: \xc5\xa1viesus paros metas tetrunka ma\xc5\xbedaug nuo 11 iki 15 valandos. Iki artimiausio oro uosto Kittil\xc3\xa4 (antro po Helsinkio pagal keleivi\xc5\xb3 sraut\xc4\x85)\xc2\xa0\xe2\x80\x93 14\xc2\xa0km, gele\xc5\xbeinkelio stoties Kolari\xc2\xa0\xe2\x80\x93 78\xc2\xa0km. \xc4\xae kurort\xc4\x85 galima nusigauti ir kitu ma\xc5\xbeiau populiariu ir \xc5\xbeinomu b\xc5\xabdu\xc2\xa0\xe2\x80\x93 keliaujant savo automobiliu iki Helsinkio, paskui traukiniu iki Rovaniemio, kur galima aplankyti Kal\xc4\x97d\xc5\xb3 senio rezidencij\xc4\x85, arba Kolari miesto. Automobilis \xc5\xa1iuo atveju pakraunamas \xc4\xaf to paties traukinio platform\xc4\x85.\n_START_SECTION_\nIstorija\n_START_PARAGRAPH_\nKurorto pavadinimas siejamas su Levitunturi kalno, kurio pap\xc4\x97d\xc4\x97je prie Sirkka kaimelio jis \xc4\xafsik\xc5\xabr\xc4\x99s, pavadinimu, kaip manoma, sami\xc5\xb3 kilm\xc4\x97s. Levis turistus priima nuo 1953\xc2\xa0m., ta\xc4\x8diau jo turistin\xc4\x97 pramon\xc4\x97 ypa\xc4\x8d pagyv\xc4\x97jo, kai 1982\xc2\xa0m. buvo atidarytas oro uostas. Sekan\xc4\x8diais metais \xc4\xafvedus \xc4\xaf eksploatacij\xc4\x85 vasaros tobogan\xc5\xb3 nusileidimo tras\xc4\x85, lakytoj\xc5\xb3 srautas smarkiai i\xc5\xa1augo. 1992\xe2\x80\x9393 m. pripa\xc5\xbeintas pirm\xc4\x85 kart\xc4\x85 geriausiu \xc5\xa1alies kurortu. 1999\xc2\xa0m. pastatytas pirmasis \xc5\xa1alyje gondolinis keltuvas. 2001\xe2\x80\x9302 m. sezone pilnai \xc4\xafrengta infrastrukt\xc5\xabra ne tik masiniam turizmui, bet ir auk\xc5\xa1\xc4\x8diausio lygio var\xc5\xbeyboms organizuoti bei transliuoti per televizij\xc4\x85. \xc4\x8cia pravedamas vienas i\xc5\xa1 kaln\xc5\xb3 slidin\xc4\x97jimo Pasaulio taur\xc4\x97s etap\xc5\xb3.\n_START_SECTION_\nSlidin\xc4\x97jimo kurortas\n_START_PARAGRAPH_\nLevio tr\xc5\xabkumus, susijusius su trumpa diena ar Alpi\xc5\xb3 lygio peiza\xc5\xbe\xc5\xb3 nebuvimu, atperka \xc4\xafsp\xc5\xabdingi poliarin\xc4\x97s pa\xc5\xa1vaist\xc4\x97s reginiai, visada garantuotas pusmetris sniego pakloto bei si\xc5\xablomos \xc5\xa1iaur\xc4\x97s pramogos, kuri\xc5\xb3 n\xc4\x97ra kituose Europos slidin\xc4\x97jimo kurortuose. Viena populiariausi\xc5\xb3 \xc4\x8dia laikoma va\xc5\xbein\xc4\x97jimas sniego motociklais, kuri\xc5\xb3 keliai apylink\xc4\x97se sudaro 750\xc2\xa0km. Mieste yra jiems skirti keliai, eismo \xc5\xbeenklai, parkavimo vietos. Turistams si\xc5\xabloma u\xc5\xbesisakyti safarius visai dienai. Antra pagal populiarum\xc4\x85 aktyvaus poilsio \xc5\xa1aka\xc2\xa0\xe2\x80\x93 va\xc5\xbein\xc4\x97jimas \xc5\xa1un\xc5\xb3 kinkiniais, tre\xc4\x8dia\xc2\xa0\xe2\x80\x93 elniais. \xc5\xa0alia Levio galima aplankyti laisvai vaik\xc5\xa1tan\xc4\x8di\xc5\xb3 elni\xc5\xb3 bei \xc5\xa1un\xc5\xb3 auginimo fermas. Toliau seka slidin\xc4\x97jimas slid\xc4\x97mis, snieglent\xc4\x97mis, kaitavimas su snieglent\xc4\x97mis (naudojant j\xc4\x97gos aitvarus), \xc5\xbeygiai sniego batais, \xc4\x8diuo\xc5\xbeimas rog\xc4\x97mis, poledin\xc4\x97 \xc5\xbe\xc5\xabkl\xc4\x97. Vasaros sezono metu Levyje daug ekstremalaus poilsio b\xc5\xabd\xc5\xb3: raftingas, plaukimas kanojomis, jodin\xc4\x97jimas, va\xc5\xbein\xc4\x97jimas keturra\xc4\x8diais, kaln\xc5\xb3 dvira\xc4\x8diais.'